Document ID: 31996R0589

KOMMISSIONENS FORORDNING (EF) Nr. 589/96 af 2. april 1996 om fastsættelse af gennemførelsesbestemmelser i oksekødssektoren til Rådets forordning (EØF) nr. 715/90 om den ordning, der skal gælde for landbrugsprodukter og visse varer fremstillet af landbrugsprodukter med oprindelse i AVS-staterne eller i de oversøiske lande og territorier
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 715/90 af 5. marts 1990 om den ordning, der skal gælde for landbrugsprodukter og visse varer fremstillet af landbrugsprodukter med oprindelse i AVS-staterne eller i de oversøiske lande og territorier (OLT) (1), senest ændret ved Kommissionens forordning (EF) nr. 2916/95 (2), særlig artikel 27,
under henvisning til afgørelse nr. 6/95 truffet af AVS-EF-Ministerrådet af 20. december 1995 om de overgangsforanstaltninger, der skal gælde fra den 1. januar 1996 (3), særlig artikel 2 og 4, og
ud fra følgende betragtninger:
I forbindelse med midtvejsrevisionen under den fjerde AVS-EF-konvention af den ordning, der skal gælde for import af oksekød fra visse AVS-lande, er nedsættelsen af den specifikke told, der er fastsat i protokol nr. 7 til konventionen, ændret til 92 % i stedet for 90 %; med hensyn til Namibia er de mængder, der er omfattet af den særlige importordning, fastsat til 13 000 tons; disse ændringer af ordningen udgør klare, betingelsesløse tilsagn;
AVS-EF-Ministerrådet har ved afgørelse nr. 6/95 som overgangsforanstaltninger, der gælder, indtil aftalen om ændring af Lomé-konventionen træder i kraft, fastsat bestemmelser, som gør det muligt at fremskynde anvendelsen af visse ændringer i konventionen; i henhold til den nævnte afgørelse gælder bestemmelserne om oksekød fra den 1. januar 1996;
det bør fastlægges, hvorledes de nævnte foranstaltninger skal iværksættes; det vil være hensigtsmæssigt at samle alle bestemmelser vedrørende importordningen for AVS-oksekød, navnlig bestemmelserne om importlicensansøgninger og udstedelse af importlicenser, i en kommissionsforordning og at ophæve Kommissionens forordning (EF) nr. 1636/95 af 5. juli 1995 om midlertidig tilpasning af den særlige importordning for oksekød, der er fastsat ved Rådets forordning (EØF) nr. 715/90, med henblik på gennemførelsen af de aftaler, der er indgået under de multilaterale handelsforhandlinger i Uruguay-rundens regi (4);
ordningen bør forvaltes ved hjælp af importlicenser; der bør til det formål blandt andet gives regler for indgivelse af ansøgninger samt for de oplysninger, som skal være anført på ansøgningerne og i licenserne, idet der herved eventuelt sker en fravigelse af en række bestemmelser i Kommissionens forordning (EØF) nr. 3719/88 af 16. november 1988 om fælles gennemførelsesbestemmelser for import- og eksportlicenser samt forudfastsættelsesattester for landbrugsprodukter (5), senest ændret ved forordning (EF) nr. 2137/95 (6), og Kommissionens forordning (EF) nr. 1445/95 af 26. juni 1995 om gennemførelsesbestemmelser for ordningen med import- og eksportlicenser for oksekød og om ophævelse af forordning (EØF) nr. 2377/80 (7), senest ændret ved forordning (EF) nr. 2856/95 (8);
de i denne forordning fastsatte foranstaltninger er i overensstemmelse med udtalelse fra Forvaltningskomitéen for Oksekød -
UDSTEDT FØLGENDE FORORDNING:
Artikel 1
1. Importlicenser for oksekødsprodukter med oprindelse i Botswana, Kenya, Madagaskar, Swaziland, Zimbabwe og Namibia udstedes på de i denne forordning fastsatte betingelser inden for de mængder, udtrykt i tons udbenet kød, der er fastsat i artikel 4 i forordning (EØF) nr. 715/90.
For Namibias vedkommende udstedes der importlicenser for en årlig mængde på indtil 13 000 tons.
2. I denne forordning svarer 100 kg udbenet oksekød til:
- 130 kg ikke-udbenet oksekød
- 260 kg levende kvæg
- 100 kg produkter henhørende under KN-kode 0206, 0210 og 1602.
Artikel 2
1. Den specifikke toldsats i den fælles toldtarif nedsættes med 92 % for de i bilag I omhandlede produkter, der importeres under denne forordning.
2. Uanset artikel 8, stk. 4, i forordning (EØF) nr. 3719/88 gælder den nedsættelse, der er omhandlet i stk. 1, ikke for mængder ud over dem, der er anført i importlicensen.
Artikel 3
1. For produkter, der importeres uden værditold, jf. artikel 2 i forordning (EØF) nr. 715/90, og som er berettiget til nedsættelse af de specifikke toldsatser i den fælles toldtarif, jf. artikel 3 i nævnte forordning, skal importlicensansøgninger og selve importlicenserne:
a) i rubrikken »Bemærkninger« og i rubrik 24 indeholde en af følgende angivelser:
- Producto ACP - Reglamentos (CEE) n° 715/90 y (CE) n° 589/96
- AVS-produkt - forordning (EØF) nr. 715/90 og (EF) nr. 589/96
- AKP-Erzeugnis - Verordnungen (EWG) Nr. 715/90 und (EG) Nr. 589/96
- Ðñïúüí ÁÊÅ - Êáíïíéóìïß (ÅÏÊ) áñéè. 715/90 êáé (ÅÊ) áñéè. 589/96
- ACP product - Regulations (EEC) No 715/90 and (EC) No 589/96
- Produit ACP - règlements (CEE) n° 715/90 et (CE) n° 589/96
- Prodotto ACP - regolamenti (CEE) n. 715/90 e (CE) n. 589/96
- ACS-produkt - Verordeningen (EEG) nr. 715/90 en (EG) nr. 589/96
- Produto ACP - Regulamentos (CEE) nº 715/90 e (CE) nº 589/96
- AKT-tuote - asetus (ETY) N:o 715/90 ja (EY) N:o 589/96
- AVS-produkt - förordning (EEG) nr 715/90 och (EG) nr 589/96
b) i rubrik 8 indeholde angivelse af den stat, som produktet har oprindelse i.
2. Licensen forpligter til import fra den pågældende stat.
3. Der kan kun indgives licensansøgninger i de første ti dage af hver måned.
4. Medlemsstaterne skal give Kommissionen meddelelse om gyldige ansøgninger senest den anden arbejdsdag efter udløbet af perioden for indgivelse af ansøgninger.
I disse meddelelser skal det for hvert af de pågældende tredjelande oplyses, hvilke mængder der er ansøgt om, opdelt efter KN-kode eller KN-kodegrupper alt efter tilfældet.
5. Hvis der ikke er indgivet gyldige ansøgninger, skal medlemsstaterne meddele Kommissionen dette inden udløbet af den i stk. 4 omhandlede frist.
Artikel 4
1. Kommissionen bestemmer, i hvilket omfang ansøgningerne kan imødekommes for hvert af de pågældende tredjelande. Hvis de produktmængder med oprindelse i et tredjeland, for hvilke der ansøges om licenser, overstiger den disponible mængde for det pågældende tredjeland, nedsætter Kommissionen de mængder, der er ansøgt om, med en fast procentsats.
Hvis den samlede mængde, for hvilken der er indgivet ansøgninger for et tredjeland, er mindre end den disponible mængde for det pågældende tredjeland, bestemmer Kommissionen restmængden.
2. Hvis Kommissionen beslutter at imødekomme ansøgningerne, udstedes licenserne den 21. i hver måned.
Artikel 5
Import under ordningen med importtoldnedsættelse som fastsat ved denne forordning kan kun finde sted, hvis de pågældende produkters oprindelse bekræftes af myndighederne i eksportlandene i overensstemmelse med de oprindelsesregler, der gælder for de pågældende produkter i henhold til protokol nr. 1 til den fjerde AVS-EØF-konvention, der blev undertegnet i Lomé den 15. december 1989.
Artikel 6
1. Medlemsstaterne skal inden den 5. i hver måned give Kommissionen meddelelse om, hvilken mængde produkter der blev udstedt AVS-importlicenser for i den foregående kalendermåned.
2. De i denne artikel omhandlede meddelelser skal gives i overensstemmelse med bilag II.
Artikel 7
Forordning (EØF) nr. 3719/88 og (EF) nr. 1445/95 finder anvendelse, jf. dog bestemmelserne i denne forordning.
Artikel 8
Forordning (EF) nr. 1636/95 ophæves.
Artikel 9
Denne forordning træder i kraft på dagen for offentliggørelsen i De Europæiske Fællesskabers Tidende.
Artikel 1 og 2 anvendes fra den 1. januar 1996.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 2. april 1996.

Labels: 3
17
18
6